2005D0056 — ET — 09.10.2008 — 003.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 14. jaanuar 2005, millega hariduse, audiovisuaalvaldkonna ja kultuuriga seotud ühenduse tegevuse juhtimiseks asutatakse vastavalt nõukogu määrusele (EÜ) nr 58/2003 Hariduse, Audiovisuaalvaldkonna ja Kultuuri täitevasutus (Ainult saksa, prantsuse ja ingliskeelne tekst on autentsed) (2005/56/EÜ) (EÜT L 024, 27.1.2005, p.35)

Muudetud:









▼B

KOMISJONI OTSUS,

14. jaanuar 2005,

millega hariduse, audiovisuaalvaldkonna ja kultuuriga seotud ühenduse tegevuse juhtimiseks asutatakse vastavalt nõukogu määrusele (EÜ) nr 58/2003 Hariduse, Audiovisuaalvaldkonna ja Kultuuri täitevasutus

(Ainult saksa, prantsuse ja ingliskeelne tekst on autentsed)

(2005/56/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 19. detsembri 2002. aasta määrust (EÜ) nr 58/2003, millega sätestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded ( 1 ), eriti selle artikli 3 lõiget 1, ning arvestades järgmist: (1) Määrusega (EÜ) nr 58/2003 antakse komisjonile õigus luua vastavalt kõnealuses määruses sätestatud üldisele põhikirjale täitevasutused ja usaldada neile teatavad ühe või mitme ühenduse programmi juhtimisega seotud ülesanded. Käesolev määrus ei mõjuta selle määruse reguleerimisala. (2) Komisjonile täitevasutuste loomise õiguse andmise eesmärk on võimaldada komisjonil endal keskenduda põhitegevusele ja -ülesannetele, mille täitmiseks pole võimalik volitada muid organeid, minetamata seejuures kontrolli kõnealuste täitevasutuste korraldatava tegevuse üle või lõplikku vastutust selle eest. (3) Paljude hariduse, audiovisuaalvahendite ja kultuurivaldkonna programmide puhul hõlmab teatud tsentraliseeritud tegevuslõikude juhtimine selliste tehniliste projektide elluviimist, mis ei nõua poliitiliste otsuste vastuvõtmist, ent eeldavad kogu programmi rakendamise aja jooksul suurt asjatundlikkust tehnika ja rahanduse alal. (4) Programmi rakendamisega seotud ülesannete delegeerimine on võimalik tingimusel, et projekti kavandamise etappe ja rahastamisotsuste vastuvõtmist, millega tegeleb komisjon, eristatakse selgelt programmi rakendamisest, mis tuleks usaldada täitevasutusele. (5) Täitevasutuse rajamine ei mõjuta ei eri programmide raames toimuva tegevuse teatavate etappide juhtimise delegeerimist nõukogu poolt komisjonile ega ka teatavate programmidega seotud juhtimisülesannete delegeerimist siseriiklikele asutustele. (6) Sel eesmärgil tehtud tasuvusanalüüs näitas, et täitevasutuse rakendamine haridusega, audiovisuaalvaldkonnaga ja kultuuriga seotud programmide teatavate tsentraliseeritud tegevuslõikude juhtimiseks on olemasolevatest võimalustest kõige otstarbekam nii rahalisest kui mitterahalisest aspektist. (7) Käesoleva otsusega ettenähtud meetmed on kooskõlas täitevasutuste komitee arvamusega. (8) Komisjoni 21. septembri 2004. aasta määrusega (EÜ) nr 1653/2004 sätestatakse standardfinantsmäärus nõukogu määruse (EÜ) nr 58/2003 ( 2 ) kohaselt asutatud täitevametite jaoks, ning arvestades järgmist: ON TEINUD JÄRGMISE OTSUSE:







Artikkel 1

Täitevameti asutamine

1. Hariduse, audiovisuaalvaldkonna ja kultuuriga seotud ühenduse tegevuse juhtimiseks luuakse täitevasutus (edaspidi „asutus”), mille põhikiri ja peamised tegutsemiseeskirjad on sätestatud nõukogu määruses (EÜ) nr 58/2003.

2. Asutuse nimetus on Hariduse, Audiovisuaalvaldkonna ja Kultuuri Täitevasutus.

Artikkel 2

Asukoht

Asutuse asukoht on Brüsselis.

Artikkel 3

Tegevusaeg

▼M1

1. Asutus luuakse ajavahemikuks 1. jaanuarist 2005 kuni 31. detsembrini 2015.

▼B

2. Hinnangu asutuse tegevusele, kaasa arvatud määruse (EÜ) nr 58/2003 artikli 3 lõikes 1 osutatud tasuvusanalüüs, koostab komisjon 2006. aastal, pidades silmas asutuse ülesannete võimalikku läbivaatamist või pikendamist hariduse, audiovisuaalvaldkonna ja kultuuriga seotud programmide uue põlvkonna rakendamise raames.

Artikkel 4

Eesmärgid ja ülesanded

▼M3

1. Asutus vastutab teatavate tegevuslõikude juhtimise eest järgmistes ühenduse programmides:

1) kõrgharidusalased projektid, mida on võimalik rahastada teatavatele Kesk- ja Ida-Euroopa riikidele antavat majandusabi käsitlevate sätete kohaselt, mis kiideti heaks nõukogu määrusega (EMÜ) nr 3906/89; ( 3 )

2) Euroopa päritoluga audiovisuaalteoste arendamise ja levitamise soodustamiseks ettenähtud programm („MEDIA II – arendamine ja levitamine”) (1996–2000), mis kiideti heaks nõukogu otsusega 95/563/EÜ; ( 4 )

3) Euroopa audiovisuaalprogrammide tööstuse kutsetöötajate koolitusprogramm („MEDIA II – koolitus”) (1996–2000), mis on heaks kiidetud nõukogu otsusega 95/564/EÜ; ( 5 )

4) ühenduse haridusalase tegevusprogrammi „Socrates” teine etapp (2000–2006), mis on heaks kiidetud Euroopa Parlamendi ja nõukogu otsusega 253/2000/EÜ; ( 6 )

5) ühenduse kutseõpet käsitleva tegevusprogrammi „Leonardo da Vinci” teine etapp (2000–2006), mis on heaks kiidetud nõukogu otsusega 1999/382/EÜ; ( 7 )

6) ühenduse tegevusprogramm „Noored” (2000–2006), mis on heaks kiidetud Euroopa Parlamendi ja nõukogu otsusega nr 1031/2000/EÜ; ( 8 )

7) programm „Kultuur 2000” (2000–2006), mis on heaks kiidetud Euroopa Parlamendi ja nõukogu otsusega nr 508/2000/EÜ; ( 9 )

8) kõrgharidusalased projektid, mida rahastatakse vastavalt nõukogu määruse (EÜ, Euratom) nr 99/2000 ( 10 ) sätetele, mis käsitlevad abi andmist partnerriikidele Ida-Euroopas ja Kesk-Aasias (2000–2006);

9) kõrgharidusalased projektid, mida rahastatakse Albaaniale, Bosniale ja Hertsegoviinale, Horvaatiale ning endisele Jugoslaavia Makedoonia Vabariigile, Montenegrole, Serbiale ja Kosovole antavast abist (UNSCR 1244) (2000–2006) ning mis on heaks kiidetud nõukogu määrusega (EÜ) nr 2666/2000; ( 11 )

10) kõrgharidusalased projektid, mida rahastatakse majandus- ja sotsiaalstruktuuride reformiga kaasnevate finants- ja tehniliste meetmete (MEDA) sätetega Euroopa-Vahemere piirkonna partnerluse raames ning mis on heaks kiidetud nõukogu määrusega (EÜ) nr 2698/2000; ( 12 )

11) üleeuroopalise kõrgharidusalase koostööprogrammi kolmas etapp („Tempus III”) (2000–2006), mis on heaks kiidetud nõukogu otsusega 1999/311/EÜ; ( 13 )

12) projektid, mida rahastatakse Euroopa Ühenduse ja Ameerika Ühendriikide vahelise kõrg- ning kutseharidusalase koostööprogrammi uuendamise lepingu (2001–2005) raames, mis on heaks kiidetud nõukogu otsusega 2001/196/EÜ; ( 14 )

13) projektid, mida rahastatakse Euroopa Ühenduse ja Kanada valitsuse vahelise kõrg- ning kutseharidusalase koostööprogrammi uuendamise lepingu (2001–2005) raames, mis on heaks kiidetud nõukogu otsusega 2001/197/EÜ; ( 15 )

14) Euroopa päritoluga audiovisuaalteoste arendamise soodustamise programm („MEDIA Plus – arendamine, levitamine ja müügi edendamine”) (2001–2006), mis on heaks kiidetud nõukogu otsusega 2000/821/EÜ; ( 16 )

15) Euroopa audiovisuaalprogrammide tööstuse kutsetöötajate koolitusprogramm („MEDIA – koolitus”) (2001–2006), mis on heaks kiidetud Euroopa Parlamendi ja nõukogu otsusega nr 163/2001/EÜ; ( 17 )

16) mitmeaastane programm (2004–2006) info- ja sidetehnoloogiate tõhusaks integreerimiseks Euroopa haridus- ja koolitussüsteemidesse (e-õppe programm), mis on heaks kiidetud Euroopa Parlamendi ja nõukogu otsusega nr 2318/2003/EÜ; ( 18 )

17) ühenduse tegevusprogramm (2004–2006) aktiivse Euroopa Liidu kodakondsuse edendamiseks (kodanike osalus), mis on heaks kiidetud Euroopa Parlamendi ja nõukogu otsusega 2004/100/EÜ; ( 19 )

18) ühenduse tegevusprogramm (2004–2006) noorsoo valdkonnas Euroopa tasandil tegutsevate organisatsioonide edendamiseks, mis on heaks kiidetud Euroopa Parlamendi ja nõukogu otsusega nr 790/2004/EÜ; ( 20 )

19) ühenduse tegevusprogramm (2004–2006) Euroopa tasandil tegutsevate asutuste edendamiseks ning haridus- ja koolitusalaste erimeetmete edendamiseks, mis on heaks kiidetud Euroopa Parlamendi ja nõukogu otsusega nr 791/2004/EÜ; ( 21 )

20) ühenduse tegevusprogramm (2004–2006) Euroopa tasandil kultuuri valdkonnas tegutsevate asutuste edendamiseks, mis on heaks kiidetud Euroopa Parlamendi ja nõukogu otsusega nr 792/2004/EÜ; ( 22 )

21) programm kõrghariduse kvaliteedi parandamiseks ja kultuuridevahelise mõistmise edendamiseks kolmandate riikidega tehtava koostöö abil („Erasmus Mundus”) (2004–2008), mis on heaks kiidetud Euroopa Parlamendi ja nõukogu otsusega nr 2317/2003/EÜ; ( 23 )

22) projektid, mida rahastatakse Euroopa Ühenduse ja Ameerika Ühendriikide vahelise kõrg- ning kutseharidusalase koostööprogrammi uuendamise lepingu (2006–2013) raames, mis on heaks kiidetud nõukogu otsusega 2006/910/EÜ; ( 24 )

23) projektid, mida rahastatakse Euroopa Ühenduse ja Kanada vahelise kõrg- ja kutseharidus- ning noorsooalase koostööprogrammi uuendamise lepingu (2006–2013) raames, mis on heaks kiidetud nõukogu otsusega 2006/964/EÜ; ( 25 )

24) elukestva õppe tegevusprogramm (2007–2013), mis on heaks kiidetud Euroopa Parlamendi ja nõukogu otsusega nr 1720/2006/EÜ; ( 26 )

25) programm „Kultuur” (2007–2013), mis on heaks kiidetud Euroopa Parlamendi ja nõukogu otsusega nr 1855/2006/EÜ; ( 27 )

26) programm „Kodanike Euroopa” aktiivse Euroopa Liidu kodakondsuse edendamiseks (2007–2013), mis on heaks kiidetud Euroopa Parlamendi ja nõukogu otsusega nr 1904/2006/EÜ; ( 28 )

27) programm „Aktiivsed noored” (2007–2013), mis on heaks kiidetud Euroopa Parlamendi ja nõukogu otsusega nr 1719/2006/EÜ; ( 29 )

28) Euroopa audiovisuaaltööstuse edendamise programm „MEDIA 2007” (2007–2013), mis on heaks kiidetud Euroopa Parlamendi ja nõukogu otsusega nr 1718/2006/EÜ; ( 30 )

29) kõrgharidusalased projektid, mida rahastatakse Aasia arengumaadega tehtavaks majanduskoostööks antava abi raames, mis on heaks kiidetud nõukogu määrusega (EMÜ) nr 443/92; ( 31 )

30) kõrgharidus- ja noorsooprogrammid, mida rahastatakse ühinemiseelse abi rahastamisvahendist (IPA), mis on loodud nõukogu määrusega (EÜ) nr 1085/2006; ( 32 )

31) kõrgharidusalased projektid, mida rahastatakse Euroopa naabrus- ja partnerluspoliitika toetamise vahendist, mis on loodud Euroopa Parlamendi ja nõukogu määrusega (EÜ) nr 1638/2006; ( 33 )

32) kõrgharidusalased rahastamisprojektid, mida rahastatakse majanduskoostöö rahastamisvahendist, mis on loodud Euroopa Parlamendi ja nõukogu määrusega (EÜ) nr 1905/2006; ( 34 )

33) kõrgharidus- ja noorsooprogrammid, mida rahastatakse tööstus- ning teiste suure sissetulekuga riikide ja territooriumidega tehtava koostöö rahastamisvahendist, mis on loodud nõukogu määrusega (EÜ) nr 1934/2006; ( 35 )

34) kõrgharidusalased projektid (2000–2007), mida rahastatakse üheksanda Euroopa Arengufondi vahenditest. ( 36 )

▼B

2. Asutus vastutab ühenduse programmide lõikes 1 osutatud tegevuslõikudes järgmiste ülesannete täitmise eest:

(a) ühenduse programmide rakendamise raames asutusele usaldatud projektide juhtimine kogu tegevuslõigu kestuse ajal, aastase tööprogrammi järgi, mis loetakse hariduse, audiovisuaalvahendite ja kultuuri valdkonnas toetuste ja lepingute puhul rahastamisotsuseks ja mille võtab vastu komisjon, või komisjoni vastuvõetud konkreetse rahastamisotsuse alusel, samuti selleks otstarbeks vajalike kontrollide tegemine, võttes vastu asjakohased otsused vastavalt komisjoni antud volitustele;

(b) eelarve täitmisega seotud dokumentide vastuvõtmine kulude ja tulude osas ning vastavalt komisjoni antud volitustele mõnede või kõikide toimingute teostamine, mis on vajalikud ühenduse programmi haldamiseks, eelkõige lepingute sõlmimise ja toetuste andmisega seotud toimingud;

(c) ühenduse programmi rakendamise suunamiseks vajalike andmete kogumine, analüüs ja edastamine komisjonile;

▼M1

(d) euroopa haridusalase teabevõrgu Eurydice rakendamine ühenduse tasandil; see teabevõrk tegeleb teabe kogumise, analüüsi ja levitamisega, uuringute ja trükiste väljaandmisega.

▼B

3. Komisjon võib asutust pärast määruse (EÜ) nr 58/2003 artiklis 24 ettenähtud täitevasutuste komiteega konsulteerimist volitada täitma määruse (EÜ) nr 58/2003 artikli 2 tähenduses samalaadseid ülesandeid muude hariduse, audiovisuaalvaldkonna ja kultuuriga seotud ühenduse programmide rakendamisel kui lõikes 1 osutatud programmid.

4. Komisjoni otsuses täitevasutuse volitamise kohta sätestatakse üksikasjalikult kõik täitevasutusele usaldatud ülesanded ja neid kohandatakse vastavalt võimalikele lisaülesannetele. Selline otsus edastatakse teavitamise eesmärgil täitevasutuste komiteele.

Artikkel 5

Organisatsiooniline struktuur

1. Asutust juhivad juhtkomitee ja komisjoni määratud direktor.

2. Juhtkomitee liikmed nimetatakse ametisse kaheks aastaks.

3. Asutuse direktor nimetatakse ametisse neljaks aastaks.

▼M1

Artikkel 6

Toetused

Ilma, et see mõjutaks asutuse muid sissetulekuid, toetatakse asutuse tegevust Euroopa Ühenduste üldeelarvest ning samuti Euroopa Arengufondi vahenditest. See toetus ja need vahendid võetakse fondidest, millest rahastatakse artikli 4 lõikes 1 osutatud programme, ja vajaduse korral fondidest, millest rahastatakse muid ühenduse programme, mille rakendamine on usaldatud asutusele artikli 4 lõike 3 alusel.

▼B

Artikkel 7

Järelevalve ja aruandlus

Täitevasutus on komisjoni järelevalve all ja annab kooskõlas volikirjas sätestatud korra ja tähtaegadega korrapäraselt aru tema vastutusalasse kuuluvate programmide rakendamise käigust.

Artikkel 8

Tegevuseelarve täitmine

Asutus täidab oma tegevuseelarvet vastavalt komisjoni määrusele (EÜ) nr 1653/2004.